Document ID: 32009R0781

ΚΑΝΟΝΙΣΜΌΣ (ΕΚ) αριθ. 781/2009 ΤΗΣ ΕΠΙΤΡΟΠΉΣ
της 27ης Αυγούστου 2009
για την τροποποίηση του κανονισμού (ΕΚ) αριθ. 868/2008 περί του δελτίου εκμεταλλεύσεως που πρέπει να χρησιμοποιείται για τη διαπίστωση των εισοδημάτων στις γεωργικές εκμεταλλεύσεις και για την ανάλυση της οικονομικής λειτουργίας των εκμεταλλεύσεων αυτών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό αριθ. 79/65/ΕΟΚ του Συμβουλίου, της 15ης Ιουνίου 1965, περί δημιουργίας δικτύου γεωργικής λογιστικής πληροφορήσεως επί των εισοδημάτων και της οικονομικής λειτουργίας των γεωργικών εκμεταλλεύσεων στην Ευρωπαϊκή Οικονομική Κοινότητα (1) και ιδίως το άρθρο 7 παράγραφος 3,
Εκτιμώντας τα ακόλουθα:
(1)
Ο κανονισμός (ΕΚ) αριθ. 868/2008 της Επιτροπής (2) καθορίζει τον τύπο των λογιστικών στοιχείων που πρέπει να περιέχουν τα δελτία εκμετάλλευσης.
(2)
Ο κανονισμός (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (3), αλλάζει τον τρόπο καταβολής επιδοτήσεων στους γεωργούς. Οι αλλαγές αυτές πρέπει να ληφθούν υπόψη στο δελτίο εκμετάλλευσης, ώστε το τελευταίο να καθιστά δυνατή την ορθή παρακολούθηση της εξέλιξης του γεωργικού εισοδήματος και να παρέχει επαρκή βάση για επιχειρηματικές αναλύσεις των γεωργικών εκμεταλλεύσεων.
(3)
Ο κανονισμός (ΕΚ) αριθ. 1242/2008 της Επιτροπής, της 8ης Δεκεμβρίου 2008, για τη θέσπιση κοινοτικής τυπολογίας των γεωργικών εκμεταλλεύσεων (4) εισήγαγε μια μεταβλητή ταξινόμησης η οποία αντικατοπτρίζει τη σημασία των άλλων κερδοφόρων δραστηριοτήτων (ΑΚΔ) που σχετίζονται άμεσα με τη γεωργική εκμετάλλευση. Η εν λόγω μεταβλητή ταξινόμησης πρέπει να συμπεριληφθεί στο δελτίο εκμετάλλευσης.
(4)
Ο κανονισμός (ΕΚ) αριθ. 1166/2008 του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, σχετικά με τις έρευνες για τη διάρθρωση των γεωργικών εκμεταλλεύσεων και με την έρευνα για τις μεθόδους γεωργικής παραγωγής καθώς και σχετικά με την κατάργηση του κανονισμού (ΕΟΚ) αριθ. 571/88 του Συμβουλίου (5) μεταβάλλει τον τρόπο με τον οποίο καταγράφονται τα χριστουγεννιάτικα δέντρα στην έρευνα για τη διάρθρωση των γεωργικών εκμεταλλεύσεων. Για να συμφωνεί με την έρευνα για τη διάρθρωση των γεωργικών εκμεταλλεύσεων, η καταγραφή των χριστουγεννιάτικων δέντρων στο δελτίο εκμετάλλευσης πρέπει να προσαρμοστεί.
(5)
Στη σημερινή μορφή του δελτίου εκμετάλλευσης, δεν προβλέπεται η δυνατότητα αναγραφής ότι το μεγαλύτερο μέρος της χρησιμοποιούμενης γεωργικής έκτασης της εκμετάλλευσης δεν βρίσκεται σε περιοχή που καλύπτεται από τα διαρθρωτικά ταμεία. Για να αποσαφηνιστούν περαιτέρω οι οδηγίες, πρέπει να προβλεφθεί η δυνατότητα να αναγράφεται ότι οι εκμεταλλεύσεις δεν βρίσκονται σε περιοχή που αναφέρεται στα άρθρα 5, 6 ή 8 του κανονισμού (ΕΚ) αριθ. 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999 (6).
(6)
Στη σημερινή μορφή του δελτίου εκμετάλλευσης, δεν προβλέπεται η δυνατότητα αναγραφής ότι τα μανιτάρια καλλιεργούνται υπό κάλυψη. Δεδομένου ότι τα μανιτάρια καλλιεργούνται συχνά σε υπόγεια ή κτήρια, πρέπει να προβλεφθεί η δυνατότητα αναγραφής στο δελτίο εκμετάλλευσης ότι τα μανιτάρια καλλιεργούνται υπό κάλυψη.
(7)
Ως εκ τούτου, ο κανονισμός (ΕΚ) αριθ. 868/2008 πρέπει να τροποποιηθεί αναλόγως.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της κοινοτικής επιτροπής του δικτύου γεωργικής λογιστικής πληροφόρησης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα I και II του κανονισμού (ΕΚ) αριθ. 868/2008 τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τη λογιστική χρήση 2010.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Αυγούστου 2009.

Labels: 19
6